Allister Coetzee straks op pad na Japan | Netwerk24
Allister Coetzee straks op pad na Japan
Deur Hendrik Cronjé 26 November 2017 07:00
Allister Coetzee sal nie werkloos wees as die uitvoerende komitee van die Suid-Afrikaanse Rugbyunie (Saru) besluit om sy kontrak in Desember te beëindig nie.
Die Springbok-afrigter word as die voorloper beskou om van 2018 af die hoofafrigter van die Japanse klubspan ­Canon Eagles te word.
Dis nou as hy wel soos verwag word in Desember afgedank word.
Coetzee se Bok-kontrak is veronderstel om eers ná 2019 se Wêreldbekertoernooi te verstryk.
Aangesien hy nie aan 'n prestasieklousule – wat 'n wensyfer van 65% vereis – in sy kontrak voldoen nie, is Saru in 'n posisie om vroeër van hom ontslae te raak.
Coetzee mag egter, vanweë sy kontraktuele verpligtinge met Saru, tot ná Desember se vergadering geen amptelike kontrak met Canon sluit nie.
'n Sterk moontlikheid bestaan dat Matt Proudfoot saam met Coetzee na Canon kan gaan as hul onderhandelinge suksesvol verloop.
Proudfoot het Coetzee destyds vanaf die Stormers na die Japanse klubspan Kobe Steel gevolg en toe weer na die Bokke.
Coetzee se 24 toetse sover is die vyfde meeste deur enige Bok-hoofafrigter. Slegs Jake White (54 toetse), Peter de Villiers (48), Heyneke Meyer (48) en Nick Mallett (38) het die Bokke in meer toetse afgerig.